Előfordulhat, hogy a szabványkidolgozó szervezetek adatbázisai egy adott szabvány vonatkozásában több tízezer szabványmegfelelőségi szempontból elengedhetetlen szabadalmat rögzítenek, és ez a jelenség növekvő tendenciát mutat. A nyilatkozatok a szabadalom jogosultjának önértékelésén alapulnak, és nem képezik vizsgálat tárgyát a bejelentett szabadalom szabványelfogadási eljárás során esetlegesen kialakuló elengedhetetlenségét illetően. Emellett az érdekelt felek arról számolnak be, hogy a licenciaadók konkrét engedélyezési tárgyalások keretében sem tudják követeléseiket pontosabb adatokkal alátámasztani. Ez különösen nem kielégítő a dolgok internetének kontextusában, ahol folyamatosan érkeznek a piacra a szabványmegfelelőségi szempontból elengedhetetlen szabadalmak hasznosításának engedélyezésével kapcsolatban kevés tapasztalattal rendelkező új szereplők. A Bizottság ezért úgy véli, hogy a szabványmegfelelőségi szempontból elengedhetetlen szabadalmakra vonatkozó tájékoztatás javítása céljából az alábbiakban felvázolt intézkedésekre van szükség.

Emellett az 5G és a dolgok internetének szabványosítása világméretű kérdés. Az európai ipar számos ágazatban továbbra is vezető szerepet tölt be a világpiacon. A Bizottság hangsúlyozza, hogy az európai szabványosítás milyen fontos szerepet játszik a globális környezetben.

A Bizottság a „[S]zabványosítási prioritások a digitális egységes piac érdekében” című 2016. áprilisi közleményében három olyan fő területet azonosított, amelyeken a szabványmegfelelőségi szempontból elengedhetetlen szabadalmak hasznosításának engedélyezési környezete fejleszthető: átláthatatlan tájékoztatás a szabványmegfelelőségi szempontból elengedhetetlen szabadalomnak való kitettségről; a szabványokra alkalmazott, szabadalmi oltalom alatt álló technológiák nem egyértelmű értékelése és a FRAND meghatározása; valamint a szabványmegfelelőségi szempontból elengedhetetlen szabadalmak érvényesítésével kapcsolatos bizonytalanság kockázata. Emellett a nyílt forráskódú közösségeknek a szabványok kidolgozásában játszott szerepét is értékelni kell.

A gazdaság digitalizációja az uniós ipar számára nagyszerű lehetőségeket kínál. Az embereknek szánt, háztartásokban, irodákban, gyárakban, munkaterületeken, kiskereskedelmi környezetben, városokban, járművekben és a szabadban használt készülékekben található, a dolgok internetéhez tartozó alkalmazások becsült gazdasági potenciálja a fejlett országokban 2025-re akár az évi 9 billió EUR-t is elérheti. A termékek és szolgáltatások digitalizációja a következő öt évben évente több mint 110 milliárd EUR többletbevételt hozhat az európai gazdaság számára. Az összekapcsolt készülékek és rendszerek együttműködési képessége kulcsfontosságú az említett gazdasági potenciális maximalizálása szempontjából. A szabványok által lehetővé tett átjárhatóság hiányában a dolgok internetéhez kapcsolódó rendszerek potenciális előnyeinek 40%-a nem lenne kihasználva. Hivatalos szabványosítás és szabványmegfelelőségi szempontból elengedhetetlen szabadalmak nélkül például nem léteznének hálózatba kapcsolt járművek. A távdiagnosztika vagy a távoli kórházak közreműködésével végzett távoperáció, illetve a betegekre vonatkozó információk cseréje sem lenne lehetséges.

A Bizottság meggyőződése szerint a szabványkidolgozó szervezeteknek részletes adatokat kell rendelkezésre bocsátaniuk adatbázisaikban a szabványmegfelelőségi szempontból elengedhetetlen szabadalmakra vonatkozó licenciába adási keret támogatása céljából. Habár a szabványkidolgozó szervezetek adatbázisai temérdek, a nyilatkozatokban szereplő adatot gyűjtenek össze, gyakran nem biztosítanak felhasználóbarát hozzáférést az érdekelt felek számára, és nem rendelkeznek alapvető minőségi jellemzőkkel. A Bizottság ezért azon az állásponton van, hogy az adatbázisok minőségén és hozzáférhetőségén javítani kell. Először is az adatoknak egy felhasználóbarát felületen keresztül könnyen elérhetőknek kell lenniük a szabadalmak jogosultjai, hasznosítói és harmadik felek számára egyaránt. Valamennyi bejelentett információnak kereshetőnek kell lennie a vonatkozó szabványosítási projektek alapján, amihez a történeti adatokat adott esetben jelenleg használt formátumokba is át kell alakítani. A minőségügyi eljárásoknak ki kell szűrniük a duplikációkat és más nyilvánvaló hibákat is. Végül a szabadalmi hivatalok adatbázisaira, többek között a szabadalom állapotával, tulajdonjogával és átruházásával kapcsolatos frissítésekre mutató linkeket kell elhelyezni. Az adatbázisok fejlesztésére irányuló munkát a hiányos nyilatkozatok elkerülése érdekében a szabványkidolgozó szervezetek jelenlegi szabályzataiban meghatározott nyilatkozattételi kötelezettségeknek való megfelelés szigorúbb vizsgálatával kell ötvözni.

1.2.A licenciatárgyalások támogatását célzó tájékoztatási eszköz kifejlesztése

A Bizottság megjegyzi, hogy a szabványkidolgozó szervezetek keretében fennálló jelenlegi nyilatkozattételi rendszer a műszakiszabvány-kidolgozási eljárást támogatja, és nem a szabványmegfelelőségi szempontból elengedhetetlen szabadalmak jövőbeni licenciába adására van szabva. Egyértelmű ugyanakkor, hogy előnyös lenne kiterjeszteni a nyilatkozatok és adatbázisok jelenlegi gyakorlatát és annak célját olyan új átláthatósági eszközök létrehozására, amelyek elsődleges céljuk szem elől tévesztése nélkül képesek jelentős mértékben előmozdítani a licenciába adásra vonatkozó tárgyalásokat. Ebben az összefüggésben az arányossággal kapcsolatos megfontolások alapvető fontosságúak. Míg az érdekelt felek esetében el kell kerülni a túlzott akadályokat, figyelni kell arra, hogy a konkrét licenciatárgyalások során a szabadalmi jogosultak mindenképp alaposan megindokolják a szabványmegfelelőségi szempontból elengedhetetlen szabadalom felhasználói számára, hogy a szabadalmi jogosultak portfóliójából származó szabadalmak miért elengedhetetlenek a szabvány szempontjából, vagy hogy e szabadalmak miért sérülnek. A Bizottság ezért úgy véli, hogy az ellenőrzött költségek mellett végzett javasolt fokozatos fejlesztések a tárgyalások mindkét fele javára jelentősen csökkenthetik a licenciatárgyalások során felmerülő általános tranzakciós költségeket és a szabadalombitorlás kockázatát.

1.2.1.Naprakészebb és pontosabb nyilatkozatok

A nyilatkozatok megtétele a szabványosítási eljárásban korán megtörténik, és azok általában nem képezik a későbbiekben felülvizsgálat tárgyát. A szabvánnyal kapcsolatos tárgyalások során javasolt műszaki megoldások ugyanakkor a végleges szabványról való megállapodásig továbbra is alakulnak. Míg a nyilatkozatok többsége szabadalmi bejelentésre vonatkozik, a szabvány elfogadását követően megadott végső szabadalom szerinti szabadalmi igények jelentősen eltérhetnek, mivel azok tartalma az engedélyezési eljárás során változhat. A jogosultaknak ezért a végleges szabvány (és ezt követő jelentős átdolgozásai) elfogadásának időpontjában és a szabadalom engedélyezésére vonatkozó végső döntés elfogadásakor felül kell vizsgálniuk nyilatkozataik relevanciáját.

A nyilatkozatoknak a szabadalomnak való kitettség felméréséhez elegendő információt is tartalmazniuk kell. A szabadalmak jogosultjainak utalniuk kell legalább a szabványnak a szabványmegfelelőségi szempontból elengedhetetlen szabadalom szempontjából releváns részére és a szabadalomcsaláddal való kapcsolatára. A nyilatkozatokban egyértelműen rögzíteni kell a bejelentett, szabványmegfelelőségi szempontból elengedhetetlen szabadalom tulajdonosának/licenciaadójának kapcsolattartási adatait is.

Végül meg kell jegyezni, hogy a kulcsfontosságú technológiákra vonatkozó, szabványmegfelelőségi szempontból elengedhetetlen szabadalmak gyakrabban képezik jogvita tárgyát. A kapcsolódó információ valamennyi érdekelt hasznosító számára releváns, és szerepet játszhat a jövőbeni jogvita lehetőségének csökkentésében. A szabványkidolgozó szervezeteknek ezért a szabadalmak jogosultjai és a technológia felhasználói számára lehetőséget és ösztönzést kell biztosítaniuk arra, hogy jelentsék a bejelentett szabványmegfelelőségi szempontból elengedhetetlen szabadalmakkal kapcsolatos jogerős határozatok ügyszámát és akár pozitív, akár negatív (többek között az elengedhetetlenségre és a szabadalom érvényességére vonatkozó) fő kimenetelét. Mivel a társaságok rendszerint kizárólag egy portfólió néhány értékkel bíró szabadalmával kapcsolatban kezdeményeznek jogvitát, és mind a szabadalmak jogosultjainak, mind a felhasználóknak érdeke, hogy a javukra szóló határozatokat bejelentsék, az ezen intézkedéssel kapcsolatos teher korlátozott.

1.2.2.Elengedhetetlenségi ellenőrzések

Az adatok a tág és túlzott mértékű nyilatkozatok kockázatát mutatják, és érvet jelentenek a nagyobb megbízhatóság mellett a szabványmegfelelőségi szempontból elengedhetetlen szabadalom elengedhetetlenségét illetően. Az érdekelt felek arról számolnak be, hogy a rögzített nyilatkozatok a hasznosítókkal folytatott tárgyalások során gyakorlatilag az elengedhetetlenség vélelmét állítják fel. Ez a forgatókönyv azzal a jelentős teherrel jár minden megállapodni kész hasznosító, különösen a kkv-k és az induló vállalkozások számára, hogy a licenciatárgyalások során nagyon sok szabványmegfelelőségi szempontból elengedhetetlen szabadalom esetében ellenőrizniük kell az elengedhetetlenséget.

Következésképpen az elengedhetetlenséggel kapcsolatos igényeket illetően nagyobb fokú vizsgálatra van szükség. Ez a megfelelő időpontban olyan független fél által végzett vizsgálatot igényel, aki műszaki képességekkel és piaci elismertséggel rendelkezik. Ennek fényében a szabványmegfelelőségi szempontból elengedhetetlen szabadalmakkal kapcsolatos ilyen vizsgálati követelmény bevezetésének a költségekkel egyensúlyban kell lennie. Ezen intézkedés megfelelő költség-haszon egyensúlyát ugyanakkor biztosíthatja egy olyan fokozatos megközelítés, amelynek keretében a vizsgálat akár a jogosultak, akár pedig a jövőbeni felhasználók kérésére történik, és amely szabadalomcsaládonként egy szabadalomra és egyes mintákra korlátozza az ellenőrzéseket, és ehhez állítja be az ellenőrzés alaposságát.

1.2.3.A végrehajtás eszközei

Miközben e fokozott átláthatóságnak egyértelmű előnye van, az ahhoz kapcsolódó tehernek arányosnak kell maradnia. Következésképpen az intézkedéseket fokozatosan lehetne kiterjeszteni, és azokat kizárólag új és kulcsfontosságú szabványokra, például az 5G-re lehetne alkalmazni.

Első lépésként az érdekelt feleket ösztönözni lehetne a fokozott átláthatóság értékelésére például annak tanúsításával, hogy az általuk bejelentett szabványmegfelelőségi szempontból elengedhetetlen szabadalmi portfólió megfelel az átláthatósági kritériumoknak. Ez a tanúsítvány később a licenciatárgyalásokon és a jogvitákban felhasználható lehetne. Emellett a Bizottság számára nemrégiben készített tanulmány azt javasolja, hogy a szabványkidolgozó szervezetek vegyék fontolóra a szabványmegfelelőségi szempontból elengedhetetlen szabadalomra vonatkozó nyilatkozatoknak a szabvány kiadását és a szabadalom megadását követő megerősítéséért fizetendő (szerény) díj bevezetését annak érdekében, hogy az a szabványmegfelelőségi szempontból elengedhetetlen szabadalmak jogosultjait arra ösztönözze, hogy kizárólag a releváns nyilatkozatokat dolgozzák át és tartsák fenn.

Az elengedhetetlenségi ellenőrzéseket illetően a szabadalmi hivatalok a szinergiák kiaknázása és a költségek csökkentése szempontjából maguktól értetődő jelöltek lehetnek. A Bizottság a hatékony és arányos megoldások biztosítása céljából támogatja azok megvalósíthatóságának további elemzését. E projekt kimenetelétől függően független európai szervet is meg lehetne bízni a szabványmegfelelőségi szempontból elengedhetetlen szabadalom elengedhetetlenségének értékelésével.

A Bizottság: – felhívja a szabványkidolgozó szervezeteket annak sürgős biztosítására, hogy adatbázisaik megfeleljenek a fent ismertetett fő minőségi jellemzőknek, és e folyamat elősegítése érdekében együttműködik a szabványkidolgozó szervezetekkel; – felhívja a szabványkidolgozó szervezeteket arra, hogy a jelenlegi nyilatkozattételi rendszert alakítsák át olyan eszközzé, amely naprakészebb és pontosabb tájékoztatást ad a szabványmegfelelőségi szempontból elengedhetetlen szabadalmakról, és e folyamat elősegítése érdekében együttműködik a szabványkidolgozó szervezetekkel; – úgy véli, hogy a bejelentett, szabványmegfelelőségi szempontból elengedhetetlen szabadalmakat megbízható vizsgálat alá kell vonni abból a szempontból, hogy valóban elengedhetetlenek-e valamely szabványhoz, és a megfelelő vizsgálati mechanizmus bevezetésének elősegítésére kísérleti projektet indít az egyes kiválasztott technológiákat érintő ilyen szabadalmakra vonatkozóan.

2.A szabványmegfelelőségi szempontból elengedhetetlen szabadalmakra vonatkozó FRAND licenciába adási feltételek általános elvei

A Bizottság úgy véli, hogy a felek leginkább jóhiszemű tárgyalások keretében juthatnak közös megállapodásra arról, hogy milyen licenciába adási feltételek és díjak tisztességesek. Jelenleg akadályozzák a licenciába adást a FRAND jelentésére vonatkozó homályos és egymásnak ellentmondó értelmezések. Különösen élénk a vita az értékmegállapítás elvei tekintetében. A FRAND-feltételekkel történő licenciába adásra vonatkozó eltérő vélemények és az ezzel kapcsolatos perek azzal a kockázattal járnak, hogy elhúzódik az új technológiák bevezetése, késedelmet szenvednek a szabványosítási eljárások, és csak később terjedhet el Európában a dolgok internete. A Bizottság ezért úgy véli, hogy szükséges és előnyös is megállapítani a FRAND-koncepcióra vonatkozó legfontosabb irányjelzők első csoportját, hogy stabilabb legyen a licenciába adási környezet, a felek iránymutatást kapjanak a tárgyalásaik lebonyolításához, és kevesebb legyen a peres ügy.